DECRETO 215/2008, do 18 de setembro, polo que se aproba o cambio de titularidade do treito da rolda da Muralla comprendido entre a Porta de Santiago e a Porta de San Pedro a prol do Concello de Lugo.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 03/10/2008

O 17 de marzo do ano 2006 asinouse un convenio de colaboración entre a Consellería de Política Territorial, Obras Públicas e Transportes e o Concello de Lugo para realizar as obras de acondicionamento e posterior entrega do tramo da rolda da Muralla comprendido entre a Porta de Santiago e a Porta de San Pedro.
A 16 de abril de 2007 o Servizo de Conservación e Explotación da Dirección Xeral de Obras Públicas emite informe favorable sobre o cambio de titularidade do tramo comprendido entre a Porta de Santiago e a Porta de San Pedro da rolda da Muralla a prol do Concello do Lugo.
O 17 de abril de 2007 a Dirección Xeral de Obras Públicas dá a súa conformidade á proposta formulada polo devandito servizo e a Subdirección Xeral de Estradas.
O 29 de febreiro de 2008 o Concello do Lugo manifesta a súa aceptación ao exposto no informe-proposta.
O artigo 54 da Lei 4/1994, do 14 de setembro, de estradas de Galicia establece: «as estradas autonómicas ou provinciais ou os treitos determinados delas en que a circulación adquira características urbanas entregaranse aos concellos respectivos».
A Consellería de Política Territorial, Obras Públicas e Transportes estimou adecuado o cambio de titularidade do treito comprendido entre a Porta de Santiago e a Porta de San Pedro da rolda da Muralla, susceptible de cesión ao concello por estar incluída no anexo II do Decreto 308/2003, do 26 de xuño, polo que se aproba a relación de estradas de titularidade da Comunidade Autónoma de Galicia, facendo referencia a aquelas susceptibles de ser transferidas, por non dar continuidade a itinerarios ou ser treitos antigos de estradas en que se fixeron variantes de trazado, tendo en conta que a estrada citada adquiriu características netamente urbanas.
No treito comprendido entre a Porta de Santiago e a Porta de San Pedro na rolda da Muralla, previsto transferir, concorren as seguintes características: ten unha lonxitude de 610 m, discorre polo núcleo urbano de Lugo, dá servizo ao tráfico de ámbito local e dispón dun itinerario alternativo a través doutras vías que manteñen a continuidade da rede de estradas autonómicas.
Conforme o sinalado no artigo 5 da Lei 4/1994, do 14 de setembro, de estradas de Galicia, tras o acordo entre as administracións afectadas, por proposta da conselleira de Política Territorial, Obras Públicas e Transportes e logo de deliberación do Consello da Xunta de Galicia en reunión do día dezaoito de setembro do dous mil oito,
DISPÓN:
Artigo 1º
Apróbase o cambio de titularidade a favor do Concello de Lugo da rolda de Muralla, no tramo comprendido entre a Porta de Santiago e a Porta de San Pedro.
Artigo 2º
A estrada incorporarase á relación de estradas de titularidade do Concello de Lugo como sinala o artigo 4 da Lei 4/1994, do 14 de setembro, de estradas de Galicia.
Artigo 3º
Correspóndenlle ao Concello de Lugo, a partir da formalización da entrega, todas as actividades de xestión, mantemento, conservación e explotación da vía; así como o exercicio das funcións de disciplina viaria e calquera outra que puidese corresponderlle como nova Administración titular da estrada.
Artigo 4º
A entrega da vía formalizarase, durante os dous meses seguintes á publicación deste decreto no Diario Oficial de Galicia, mediante a sinatura da correspondente acta de entrega.
Disposición derradeira
O presente decreto producirá efectos desde o día seguinte ao da súa publicación no Diario Oficial de Galicia.
Santiago de Compostela, dezaoito de setembro de dous mil oito.
Emilio Pérez Touriño
Presidente
María José Caride Estévez
Conselleira de Política Territorial, Obras Públicas
e Transportes